b"\n_START_ARTICLE_\nJoan Granollacs i Pons\n_START_SECTION_\nDiputat militar\n_START_PARAGRAPH_\nJoan Granollacs fou extret com a diputat militar de la Generalitat de Catalunya, el 22 de juliol de 1590, junt amb Jaume Ca\xc3\xa7ador i Claret, diputat eclesi\xc3\xa0stic i, per tant, president._NEWLINE_A finals de 1590, les tensions entre la Diputaci\xc3\xb3 del General i la corona s'incrementen a causa d'unes detencions il\xc2\xb7legals practicades per oficials reials. La incomprensi\xc3\xb3 del Consell d'Arag\xc3\xb3 a les queixes sistem\xc3\xa0tiques de la Diputaci\xc3\xb3 no eren sin\xc3\xb3 la inoper\xc3\xa0ncia end\xc3\xa8mica de l'aplicaci\xc3\xb3 de la Constituci\xc3\xb3 de l'Observan\xc3\xa7a. _NEWLINE_La reacci\xc3\xb3 davant el plante de la instituci\xc3\xb3 catalana fou l'ordre de detenci\xc3\xb3 contra el diputat militar, Joan Granollacs, donada al nou virrei, en Pere Llu\xc3\xads Galceran de Borja i de Castre-Pin\xc3\xb3s. Per\xc3\xb2 l'intent de detenci\xc3\xb3 al carrer el 24 de maig de 1590 va ser un frac\xc3\xa0s. La Generalitat es tanca al Palau i, de facto, es produeix una par\xc3\xa0lisi pol\xc3\xadtica que ser\xc3\xa0 aprofitada per la monarquia per a preparar la divisi\xc3\xb3 interna dels diputats. Fou la figura de Jaume Ca\xc3\xa7ador qui primer es va desmarcar de les posicions m\xc3\xa9s dures, en part atemorit per les not\xc3\xadcies que arribaven de Saragossa sobre la repressi\xc3\xb3 reial arran de les alteracions d'Arag\xc3\xb3 i que varen acabar amb la decapitaci\xc3\xb3 fulminant del just\xc3\xadcia Joan V de Lanuza. En un clima d'incertesa, es deman\xc3\xa0 la constituci\xc3\xb3 d'una divuitena per a l'expulsi\xc3\xb3 del lladres de Catalunya. Hom va veure en aquesta proposta una forma encoberta de crear un ex\xc3\xa8rcit popular que s'opos\xc3\xa9s a les forces reials. Finalment, Granollacs es trob\xc3\xa0 sol al retirar-li el suport la resta de diputats i o\xc3\xafdors._NEWLINE_Els revoltats acaben fugint de Barcelona i Granollacs es refugia a Fran\xc3\xa7a. _NEWLINE_Temporalment, minven les tensions institucionals i la Diputaci\xc3\xb3 aprofita per demanar l'indult reial dels fugits, cosa que no fou acceptada. A Granollacs se li varen confiscar els b\xc3\xa9ns per decret de la Reial Audi\xc3\xa8ncia per valor de 12.000 lliures i s'aplic\xc3\xa0 un control sobre els insaculats per a evitar que opt\xc3\xa9s cap partidari del revoltat Granollacs._NEWLINE_Joan Granollacs s'havia instal\xc2\xb7lat a Aviny\xc3\xb3 on tenia bons contactes comercials i financers i on contragu\xc3\xa9 segones n\xc3\xbapcies amb Francesca de Fort\xc3\xa0s amb la qual tingu\xc3\xa9 cinc fills. _NEWLINE_El 1596 obt\xc3\xa9 perm\xc3\xads per tornar a Catalunya, si b\xc3\xa9 no ho far\xc3\xa0 fins a l'entronitzaci\xc3\xb3 de Felip II d'Arag\xc3\xb3 en 1598. Va participar en les Corts de Barcelona (1599) on reclam\xc3\xa0 la reparaci\xc3\xb3 dels seus patiments. Va ser totalment rehabilitat i va actuar a Fran\xc3\xa7a com a representant del Duc de Feria, fins a la seva mort en 1609."